คลังชง2ทางต่ออายุรถคันแรก
คลังขอเวลา 2 เดือน ตัดสินต่ออายุโครงการคืนเงินรถคันแรก แบะท่าขยาย 2 แนวทาง หลังหลุดเป้าไปไกลโข
14 พ.ค. 2555

คลังขอเวลา 2 เดือน ตัดสินต่ออายุโครงการคืนเงินรถคันแรก แบะท่าขยาย 2 แนวทาง หลังหลุดเป้าไปไกลโข 
นายทนุศักดิ์ เล็กอุทัย รมช.คลัง เปิดเผยว่า ภายใน 2 เดือนนี้ จะสรุปโครงการคืนเงินรถคันแรก 1 แสนบาท ที่จะสิ้นสุดในสิ้นปีนี้ออกไปอีกหรือไม่ เพื่อให้คนที่ซื้อได้รับประโยชน์อย่างเต็มที่และทั่วถึง ทั้งนี้จะเรียกผู้ประกอบการมาหารือความสามารถในการผลิต ว่ามีปัญหาอุปสรรคในการส่งรถ เพื่อให้ผู้ซื้อได้สิทธิคืนเงินหรือไม่ 
ขณะนี้มีผู้มาขอสิทธิคืนเงินรถคันแรกจำนวน 2 หมื่นราย จากเป้าที่ตั้งไว้จะมีผู้มาขอคืนเงินรถคันแรก 5 แสนคัน เป็นเงินงบประมาณที่ต้องใช้ถึง 3 หมื่นล้านบาท ซึ่งยอดการขอที่ว่ายังห่างจากเป้าที่ตั้งไว้มาก ก็มีเหตุผลที่จะต่อมาตรการนี้ออกไป
อย่างไรก็ตาม แนวทางการต่ออายุโครง การรถคันแรก มีไว้ 2 แนวทาง ได้แก่ ขยาย เวลาจากที่จะสิ้นสุดสิ้นปีนี้ ไปจนอีก 3-4 เดือนของปี 2556 ชดเชยกับเวลาที่น้ำท่วมและผู้ประกอบการไม่สามารถผลิตรถยนต์ขายได้ทัน ส่วนอีกแนวทางหนึ่ง ไม่ขยายเวลา แต่ผ่อนปรนเงื่อนไขให้คนที่ถือใบจองรถในปีนี้ ได้สิทธิคืนเงินรถคันแรก จากเดิมที่กำหนดไว้ว่า ต้องทำการซื้อขายจะทะเบียนรถเสร็จภายในปีนี้ถึงจะได้สิทธิ เมื่อได้ข้อสรุปก็จะเสนอให้คณะรัฐมนตรีเห็นชอบต่อไป
ด้านผู้ประกอบการ กล่าวว่า เหตุผลหนึ่งที่ทำให้มีผู้ขอใช้สิทธิคืนเงินรถคันแรกน้อยมากในขณะนี้ เป็นเพราะยังพอมีเวลาในการขอใช้สิทธิ และแม้ว่ามีความต้องการซื้อรถคันใหม่จำนวนมากจากการอั้นมาจากปีที่ผ่านมา แต่สิทธิประโยชน์ที่กำหนดให้กับการซื้อรถขนาดไม่เกิน 1,500 ซีซี มีขนาดต่ำเกินไป นอกจากนี้บริษัทรถยนต์มีการเปิดตัวรถโมเดลใหม่หลายรุ่น จึงขอเวลาในการตัดสินใจเลือกซื้อ